text: 11 от най-очакваните sci-fi филми на 2017 година
  2017 година се очертава като страхотна за феновете на големия екран и особено на sci-fi жанра – очакват ни интересни продължения и пълни с потенциал оригинални продукции, които със сигурност ще приковат милиони хора към екрана. Ние пък се заемаме с трудната задача да очертаем всички по-атрактивни заглавия, които предстои да видим в следващите 12 месеца. Разбира се, по кината ще има и много качествени заглавия от други жанрове, но може би на тях ще отделим допълнителен материал. Тук ще си говорим за зрелище (основно) и какво всъщност очакваме от тези филми.
  Излиза на 3 март 2017 г.
  Хю Джакмън вече каза, че има сили само за още един филм от поредицата, и той излиза в началото на 2017 г. Сякаш за да отрази чувството за умора у големия актьор, новата част ще бъде със значително по-мрачен тон и ще ни покаже неочакваната и уязвима страна на супергероя. Засега извън този трейлър подробностите са малко, но знаейки, че както Джакмън, така и режисьорът Джеймс Манголд (3:10 То Yuma, Walk The Line), които работят в тандем по поредицата, отново ще са тук, това ни прави уверени за резултата. Logan със сигурност ще бъде изпратен подобаващо от големия екран.
  Години след края на X-Men: Days of Future Past, Логан вече не е онзи боец, който познаваме. Причината е, че умението му да се лекува сякаш отслабва. Във филма ще видим и сериозно остарелия Чарлз Екзевиър (Професор Х, изигран от Патрик Стюарт), който помаган на Логан да предпази младо момиче. Нейното име е Лаура и притежава сили, подобни на тези на Wolverine.
  Манголд коментира, че Логан вече е "стар" и е ясно, че "способностите му не са това, което са били преди години". Във филма героят все пак ще се лекува, но вероятно вече не може да възстановява меката тъкан. "Идеята е, че се лекува бързо, но белезите му остават."
  Logan ще бъде с рейтинг "R", което означава брутални сцени и сериозно напрежение за зрителите. Очакванията ни са наистина огромни, тъй като това ще е един по-личен филм, а и филм, в който ще видим края на някои от най-популярните комиксови герои. Може би е време и Marvel да се поучат от това, за да добавят повече емоции и в техните филми.
  Излиза на 10 март 2017 г.
  Нов прочит на King Kong вероятно не е нещо, което феновете очакват с голям интерес, но студиото Legendary знае как да вземе някоя остаряла, дори гледана с насмешка някогашна класика, за да я превърне в съвременен хит. Добавете към това актьори ветерани като Майкъл Кийтън и Джон Гудмън, както и младия и напорист Том Хидълстън, и ни обзема почти недоловимото предчувствие, че този филм може да се представи неочаквано добре. Всъщност дори толкова добре, че няма да е изключено да видим двете чудовища на Legendary Кинг Конг и Годзила в нова екранна битка по-нататък. Истината е, че такава е планирана за 2020 година, но дали ще бъде реализирана? Вярваме, че зависи от успеха на този филм.
  Но какво ще се случи в Kong: Skull Island? Със сигурност ще видим огромна маймуна, която ще унищожава всичко по пътя си. Но ни очакват и изненади. Самият Хидълстън потвърди това. "Не искам да издавам прекалено много, но това е изцяло нов прочит на митологията. Най-общо следва група от разнородни пътешественици, изследователи и войници, които се отправят към забулен в тайни остров в южната част на Тихия океан. И това се случва във времена, в които подобна неизследвана част е нещо напълно възможно. Това, което откриват на острова, е смайващо, а всеки от персонажите реагира по различен и собствен начин. Ще бъде невероятно и епично, но и с човешка драма."
  Знаем още, че това е най-големият Конг, който сме виждали на екран, а и това си личи от трейлърите. Всъщност кратките клипове изглеждат впечатляващо, а сякаш огромната маймуна няма да е най-големият злодей във филма.
  Очаквания? Базирани на актьорския състав, някои впечатляващи широки кадри, сме относително развълнувани, но с едно на ум.
  Излиза на 17 март 2017 г.
  След като зрителите проявиха сериозен интерес към екранизацията с живи актьори на Cinderella преди година, а тази The Jungle Book остави отлични впечатления в зрители и критика, по всичко личи, че Beauty & The Beast е готов да повтори тези успехи. Режисьорът Бил Кондън върви по стъпките на Кенет Брана и Джон Фавро, възраждайки любима детска класика на голям екран. Водещата двойка се състои от Ема Уотсън и Дан Стивънс, а поддържащото трио е от изтъкнатите актьори Ема Томпсън, Кевин Клайн и Йън Маккелън. В този си вид Beauty & The Beast се очертава като забава както за възрастни, така и за деца.
  Ако предишните две екранизации, които споменахме, са знак за нещо, то Beauty & The Beast ще е точно пресъздаване на анимацията. Но в това няма нищо лошо, нали?
  Излиза на 5 май 2017 г.
  Първата част на филма се оказа неочаквана изненада, след като както фенове, така и критика приеха доста добре тази значително по-малко позната нишка от вселената на Marvel. За Vol. 2 обаче очакванията още отсега са астрономически, така че напрежението върху актьорския състав (за щастие всички звезди от оригинала се завръщат) и режисьора Джеймс Гън със сигурност е огромно. Но пък ние нямаме съмнение, че ще видим един атрактивен и забавен филм, който прави заявка за значително по-важно място в богата разширена вселена на Marvel. А и не трябва да забравяме, че в Avengers: Infinity War всички герои ще се съберат в един филм.
  Нашите очаквания тук са за повторение на успеха на първата част. И всъщност не се съмняваме в това.
  Излиза на 2 юни 2017 г.
  Твърдо решени да не допуснат последните противоречиви реакции да попречат на големите планове за киновселена, която да съперничи на продукциите на Marvel, шефовете на Warner Bros. залагат много на Wonder Woman. Гал Гадот полага сериозни усилия, за да претвори физически и като персонаж властната амазонка и след като Batman v. Superman: Dawn Of Justice въведе нейната героиня подобаващо (дори светъл лъч в спорен филм), сега е ред на самостоятелната ѝ изява. Wonder Woman е отлично следващо стъпало към нов голям DC филм, чиято поява е въпрос само на време.
  Екранизацията излиза на 2 юни 2017 година, а освен Гал Гадот в нея ще видим и Крис Пайн (Star Trek), Робин Райт и Кони Нелсън. Режисьор е Пати Дженкинс ("Чудовище").
  Wonder Woman е първият наистина голям филм, посветен на дама от вселената на комиксите (в ерата след "Железния човек"). И това е много важна, но и трудна задача. Добрата новина е, че ако можем да разчитаме на първия трейлър, Дженкинс знае точно какво прави. Макар и отново с мрачен оттенък, филмът не прекалява, а показва чар с лекия си, но сдържан хумор. Ясно се вижда и силният женски образ. В краткия клип Диана пита какво е секретарка. Обяснението е, че секретарката отива там, където й кажат, и прави това, което й кажат. "В света, от който идвам, наричаме това робство", отговаря Жената чудо.
  Това е и една от силните страни на филмовата вселена на DC, която нямаме търпение да видим – по-силните образи и добре развитите женски персонажи. А освен това действието в "Жената чудо" се развива по време на един много интересен период от човешката история, който често остава пренебрегван във филмовия свят – Първата световна война.
  Излиза на 3 ноември 2017 г.
  Досегашните два филма за русокосия скандинавски бог (изигран от Крис Хемсуърт), превърнал се в кинозвезда, бяха симпатични, но не особено силни. Щастието обаче може да се крие в третия път, когато Тор ще има доста сериозна работа в родния си свят, където двуличният му брат (в ролята Том Хидълстън) всява хаос. Снимките завършиха само преди месец и половина, а специално внимание трябва и за участието на Хълк, който за последен път ще бъде пресъздаден от Марк Ръфало. Това е 17-ият филм в киновселената на Marvel.
  Причината, поради която очакваме с огромен интерес Thor: Ragnarok, е режисьорът му. Новозеландецът Тайка Уайтити има невероятен поглед върху режисурата и вътрешно усещане за комедия и разказване на история с фокус върху персонажите. Горещо препоръчваме Hunt for the Wilderpeople, от който ще видите точно какво имаме предвид.
  Излиза на 17 ноември 2017 г.
  Освен ако в последния момент не чуем някакъв изненадващ анонс или не станем свидетели на забавяне, Justice League ще бъде най-силното заглавие за завършека на 2017 г. Самият факт, че най-сетне ще видим този филм, е достатъчно вълнуващ, имайки предвид колко пъти ни обещаваха такова зрелище, но нещо все се случваше.
  Първите части от мозайката на DC вече бяха наредени и ни очаква най-мрачната и тъмна версия на Justice League от... ами по принцип. Добре, признаваме, че от DC са се постарали този път да има достатъчно лек хумор. Това сякаш се потвърждава и от първия трейлър, който не издава от историята, но показва усилията на Брус Уейн (Батман, изигран от Бен Афлек) и Диана Принс (Жената чудо, в ролята Гал Гадот) да съберат нужните им герои, с които да се борят с надигащото се зло. Трейлърът започва с Aquaman (Аквамен, в ролята Джейсън Момоа), който изглежда наистина страхотно като повелителя на океаните. Същото можем да кажем и за Езра Милър, който носи нужната свежест с образа на Бари Алън, известен още като Flash (Светкавицата). Най-малко екранно време има героят на Рай Фишър (Cyborg), но пък има ключова реплика в края на клипа.
  Излиза на 15 декември 2017 г.
  Сушата откъм Star Wars филми, която продължи цяло десетилетие, вече е в историята и феновете получават редовно нови части от прочутата галактическа сага. За новия, осми епизод Disney и Lucasfilm дадоха пълен картбланш на Райън Джонсън да бъде както сценарист, така и режисьор. Джонсън е познат с работата си по Looper, така че sci-fi тематиката не му е чужда (но задължително вижте истински впечатляващия Brick). Самият сценарий вече е завършен и дори е накарал Джей Джей Абрамс да възкликне "Толкова е добър, че ми се иска аз да го бях написал". Снимките официално започнаха през февруари 2016 г., така че нищо не стои на пътя на премиерата през следващия декември.
  Историята ще започне там, където свърши "Силата се пробужда". Очакваме с интерес да проследим взаимоотношенията между Рей и Люк Сайуокър. Според спекулациите именно последният джедай може би е бащата на Рей, но за това ще трябва да изчакаме около година. Може би повече се вълнуваме единствено от Кайло Рен - един от интересните злодеи от последните години. За да бъде един злодей успешен, той трябва да има своята мотивация, своите вътрешни терзания и интересна арка на развитие. Всичко това беше заложено в "Силата се пробужда", а сега ще очакваме развитието му. Вярваме, че ще бъде вълнуващо.
  Излиза в края на 2017 г.
  Наскоро Pacific Rim 2 бе отложен за зимата на 2017 г., което реално не е лошо, защото дава на режисьора Стивън С ДеНайт и на продуцента Гилермо дел Торо (създател на историята и режисьор на първата част) повече от достатъчно време, за да изпипат историята и зрелищните сцени в това продължение, което феновете страстно желаят. Universal също дава максимална свобода на Дел Торо да създаде нова хитова поредица, както направи това с Hellboy II: The Golden Army. Ако продължението на Pacific Rim е толкова добро, колкото това на Hellboy, почитателите на мащабните битки и епичните ефекти няма да останат разочаровани.
  Към момента липсват детайли около сюжета, а актьорът Чарли Хънам няма да се завърне в образа на Ралей Бекет. Към филма обаче се присъедини Джон Бойега ("Силата се пробужда"). Очакванията ни са по-скоро сдържани.
  Излиза на 7 юли 2017 г.
  След първите изключително успешни филми на Сам Рейми, посветени на Spider-Man (Човека паяк), последваха разочароващи екранизации. След Spider-Man 3 Sony дори се принуди да направи нов прочит на историята, пускайки два филма с Андрю Гарфийлд в главната роля. Но и те не бяха успешни. Така студиото се реши да преотстъпи правата за героя на Marvel Studios, които да го вплетат в своята филмова вселена. И дебютът беше повече от успешен. Spider-Man се появи, макар и за малко, в Captain America: Civil War ("Капитан Америка: Войната на героите"), а феновете останаха доволни и зачакаха с нескрит интерес самостоятелния филм за Питър Паркър, симпатичния тийнейджър, ухапан от радиоактивен паяк. Той ще атакува кината на 7 юли 2017 година.
  Очакванията за добра екранизация се потвърждават от първия трейър. Spider-Man e младеж, който трябва да се справя с училище, с първите пориви на любовта, но и да се бори със злото, скрит под маската си. Том Холанд пресъздава добре всички тези емоции и изживявания, като забелязваме и нещо много важно за героя – неговото чувство за хумор. Благодарение на трейлъра виждаме и главния злодей Vulture (Лешояда), изигран от Майкъл Кийтън. В Spider-Man: Homecoming ще видим още и Тони Старк (Робърт Дауни-джуниър), а в ролята на лелята на Питър е актрисата Мариса Томей.
  Излиза на 14 юли 2017 г.
  През 1963 г. излиза романът "Планетата на маймуните" на Пиер Бул. Фантастичният разказ бързо печели одобрението на публиката и критиката. В него трима изследователи от Земята кацат на планета, обикаляща звездата Бетелгейзе. В този свят маймуните управляват, а хората са диваци и техни роби. Това е светът, пресъздаден в първата екранизация на рома, която излиза през 1968 г. Подобно на литературната творба, филмът също жъне успех и дори получава две номинации за "Оскар". Успехът му означава едно – серия от продължения. Те наброяват почти 10, а сред тях има и два сериала. През 2001 г. излезе съвременна екранизация на книгата, в която главната роля беше поверена на Марк Уолбърг, а на режисьорския стол седна Тим Бъртън. Това беше и филмът на 2001 г., който много хора просто обичаха да мразят.
  През 2011 г. излезе "Възходът на планетата на маймуните", който показва историята по различен начин. В него действието се развива на Земята, а ученият Уил Родман (Джеймс Франко) се опитва да открие лек за болестта на Алцхаймер. Ако не сте гледали филма, препоръчваме да го направите (разбира се, трябва да сте почитатели на този жанр), за да не разкриваме детайли от историята. Лентата се превърна в неочакван хит. Така логично последва и продължението, загатнато в края. "Зората на планетата на маймуните" е с нов режисьор, който заема позицията на Рупърт Уайът - Мат Рийвс, който нашумя с "Чудовищно" (Cloverfield). Всъщност втората част надгради над своя предшественик и ни показа Цезар (водачът на маймуните, от който започна всичко) в нова светлина. Филмът постави хората и маймуните от двете страни на барикадата в един опустошен свят. Лентата ни показа и колко добро може да има от двете страни, но как за съжаление злото често надделява. "Възходът на планетата на маймуните" беше емоционален, със силни персонажи, към които лесно се привързахме и с такива, които още по-лесно мразехме, въпреки че виждахме убежденията зад действията им.
  War for the Planet of the Apes отново е режисиран от Мат Рийвс и това ще е кулминацията в битката между хора и маймуни, която се оказа неминуема в края на втората част. След тежки загуби Цезар се отдава на своята тъмна страна, за да защити своя вид. В ролята на неговия опонент влиза Уди Харелсън.
  През 2017 година ще излязат още Alien: Covenant и Blade Runner 2049, но към момента нямаме много подробности за тях. Но пък искаме да споделим един филм, който може да се превърне в неочакван хит. А и да разнообразим подборката от изцяло sci-fi ленти.
  Излиза през 2017 г.
  След шест сезона в най-популярното комедийно шоу в света Saturday Night Live Тарън Килън имаше всичко - несменяем участник в почти всеки скеч, всепризнат талант и имперсонатор и така необходимата водеща мъжка роля в състава на шоуто, запълваща празнината от напускането на големите Бил Хейдър и Джейсън Судейкис.
  След което загуби всичко.
  Причината се казва Why We're Killing Gunther и най-вероятно си заслужава. Това е дебютният филм на Килъм, в който той е режисьор и сценарист. През лятото се заговори, че работата по екшън комедията може да попречи на звездата да изпълнява ангажиментите си към SNL и това накара легендарния продуцент на шоуто Лорн Майкълс да вземе изключително трудно решение. Той предпочете да изгуби изцяло Тарън, вместо да го дели, и прекрати договора му.
  Неприятно, разбира се, но това е големият шанс на талантливия комик да блесне със собствена продукция, така както направиха това преди него много от известните му колеги от SNL.
  В Why We're Killing Gunther ще видим екшън ветерана Арнолд Шварценегер, както и чаровната съпруга на Тарън Килъм - Коби Смълдърс (How I Met Your Mother, The Avengers). Не трябва да забравяме и доскорошния партньор на Килъм в SNL Боби Мойнахан. Всички индикации сочат, че това може да бъде един страхотен филм - и когато залогът е толкова голям, няма как да не му стискаме палци и ние.